Diari Oficial de la Generalitat Valenciana


Sumari del DOGV 9468, del 11-11-2022 (2022/10752)

Extracte de l'Ordre 7/2022, de 7 de novembre, de la Vicepresidència i Conselleria d'Igualtat i Polítiques Inclusives, de convocatòria i bases conjuntes de subvencions en matèria de supressió de barreres arquitectòniques per a 2022.
---------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9468

Data del DOGV
:   11-11-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/10563


Data del document
:   07-11-2022

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Extracte

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * ajuda pública

Extracte de l'Ordre 7/2022, de 7 de novembre, de la Vicepresidència i Conselleria d'Igualtat i Polítiques Inclusives, de convocatòria i bases conjuntes de subvencions en matèria de supressió de barreres arquitectòniques per a 2022. [2022/10384]  
BDNS (identif.): 657526.  
De conformitat amb el que preveuen els articles 17.3.b i 20.8.a de la Llei 38/2003, de 17 de novembre, general de subvencions, es publica l'extracte de la convocatòria, el text complet de la qual pot consultar-se en la Base de dades nacional de subvencions:  
https://www.infosubvenciones.es/bdnstrans/GE/es/convocatoria/657526  
  
Primer. Beneficiaris  
1. Podran ser beneficiàries de les subvencions per a supressió de barreres arquitectòniques les persones sol·licitants que tinguen 60 anys o més, i que tinguen el seu domicili habitual i permanent en l'habitatge objecte de la reforma, i al qual les obres beneficien directament.  
2. El compliment de les condicions establides en aquest article per a posseir la condició de beneficiària estarà referit a la data de finalització del termini de presentació de sol·licituds establit.  
  
  
Segon. Finalitat  
Convocar subvencions per a finançar la realització de les despeses d'actuacions dirigides a l'eliminació de barreres arquitectòniques existents en l'habitatge propi o en l'edifici on habita la persona major que obstaculitzen la seua mobilitat, incloent-hi aquelles transformacions o reformes que contribueixen a evitar els obstacles i a facilitar la mobilitat.  
  
Tercer. Finançament  
Les subvencions contingudes en aquesta ordre es concediran a càrrec dels pressupostos de la Generalitat per a l'exercici 2022, previst en la secció 16, servei 02, programa pressupostari 313.60, Persones majors, capítol IV, en la línia pressupostària i per l'import que es detalla a continuació:  
Denominació: P. E. I. d'emergència i desenvolupament.  
Línia de subvenció: S2736.  
Consignació pressupostària: 850.000,00 euros.  
Procedència dels fons: aportació Generalitat no condicionada.  
  
Quart. Import de l'ajuda  
La quantia de la subvenció estarà en funció dels ingressos totals de la unitat familiar, del nombre de membres d'aquesta, del cost de l'activitat subvencionada i del mòdul màxim determinat en aquest article, i no es podrà excedir, en cap cas, d'aquest mòdul o del cost de l'activitat subvencionada.  
L'import màxim al qual pot ascendir aquesta subvenció serà de 10.000,00 euros (mòdul màxim).  
Les despeses subvencionables seran:  
Les obres de reforma a l'interior dels habitatges que tenen com a finalitat l'adequació de les peces i dels elements que conformen l'habitatge, amb l'objectiu d'adaptar l'interior de l'habitatge per a la millora de l'accessibilitat:  
1r. Cambra higiènica. Conjunt d'intervencions amb la finalitat de millorar l'accessibilitat per a facilitar les activitats relacionades amb la higiene personal: substitució de la banyera per un plat de dutxa o adaptacions de banyera o dutxa, canvis d'aixetes, substitució o adaptació del WC o del lavabo, eliminació del bidet o altres elements per a facilitar la mobilitat, tractament antilliscant de paviments i instal·lació d'ajudes tècniques.  
2n. Cuina. Conjunt d'intervencions amb la finalitat de millorar les condicions de seguretat per a facilitar les activitats de la vida diària a la cuina: substitució de les plaques de gas canalitzat o butà per plaques elèctriques, adaptació del taulell de cuina i aixeteria, tractament antilliscant de paviments o instal·lació d'ajudes tècniques.  
3r. Altres peces. Conjunt d'intervencions amb la finalitat de fer adaptacions o proporcionar suports en l'entorn general del domicili per a facilitar la mobilitat general de la persona dins del seu habitatge: intervencions que es realitzen en zones comunes, com per exemple, corredors o rebedors, i que consisteixen en actuacions com l'ampliació d'una porta, el canvi de gir d'una porta, l'eliminació d'algun escaló que dificulta l'accessibilitat o la instal·lació d'ajudes tècniques, com ara barres o agafadors, entre altres.  
Són subvencionables les obres de transformació o reforma de l'edifici on habita la persona major que contribueixen a evitar els obstacles i a facilitar la mobilitat en les escales, en l'accés del carrer al portal, en zones comunes (garatges, terrasses) i en el portal, amb l'objectiu d'adaptar l'edifici per a la millora de l'accessibilitat. Aquestes obres poden consistir en la realització de rampes d'obra o les rampes portàtils, en la instal·lació d'ascensors, plataformes salva-escales i plataformes o elevadors verticals, etc.  
  
Cinqué. Termini de presentació de sol·licituds  
El termini serà de quinze dies comptats a partir de l'endemà de la publicació d'aquesta ordre en el Diari Oficial de la Generalitat Valenciana.  
  
València, 7 de novembre de 2022.- La vicepresidenta del Consell i consellera d'Igualtat i Polítiques Inclusives: Aitana Mas Mas.